ΓΡΑΠΤΗ ΕΡΩΤΗΣΗ P-3978/97 υποβολή: Jaak Vandemeulebroucke (ARE) προς την Επιτροπή (9 Δεκεμβρίου 1997)

Θέμα: Πληροφορίες περί παράνομης εξαγωγής βρετανικού βοείου κρέατος από το Βέλγιο προς το Ζαΐρ, τον Αύγουστο του 1996, τούτο δε υπό το καθεστώς των επιστροφών κατά την εξαγωγή

Ο φλαμανδικός Τύπος δημοσίευσε αντίγραφο εγγράφου από το οποίο απορρέει ότι μόνο πέντε μήνες αφότου η Ευρωπαϊκή Ένωση απαγόρευσε τις εξαγωγές βρετανικού βοείου κρέατος προς τα κράτη μέλη της ΕΕ και τις τρίτες χώρες (απόφαση 96/239 ((ΕΕ L 78 της 28.3.1996, σελ. 47 )), η οποία τροποποιήθηκε μεταγενέστερα με την απόφαση 96/362 ((ΕΕ L 139 της 12.6.1996, σελ. 17 ))), μια συγκεκριμένη επιχείρηση του Zele επέτυχε, τον Αύγουστο του 1996, να εξαγάγει 36 τόννους βρετανικού βοείου κρέατος προς το πρώην Ζαΐρ, τούτο δε με ρητή έγκριση συνεργάτη του γραφείου του Βέλγου Υπουργού Δημόσιας Υγείας, ο οποίος γνώριζε πλήρως την κατάσταση.

Σύμφωνα με την ίδια πηγή, το πρόσωπο αυτό άσκησε πιέσεις στους Βέλγους, αρμόδιους για τον κτηνιατρικό έλεγχο επιθεωρητές, προκειμένου να υπογράψουν τα αναγκαία για την εξαγωγή του κρέατος έγγραφα, καθιστώντας ως εκ τούτου δυνατή την καταβολή επιστροφών κατά την εξαγωγή εκ μέρους του βελγικού Γραφείου Παρέμβασης και Επιστροφών (BIRB).

Εαν ευσταθούν οι ως άνω πληροφορίες, επιβάλλεται η διαπίστωση ότι ένδεκα μήνες προτού ξεσπάσει, τον Ιούλιο του 1997, το σκάνδαλο της απάτης με το κρέας και ακριβώς ένα χρόνο προτού ανακαλυφθεί σε επιχείρηση του Zele (στις 25 Αυγούστου 1997) βρετανικό βόειο κρέας προοριζόμενο για τη Λευκορωσία, υπεύθυνοι του Γραφείου του Υπουργού Δημόσιας Υγείας και επιθεωρητές της κτηνιατρικής υπηρεσίας γνώριζαν την ύπαρξη βρετανικού βοείου κρέατος στο Βέλγιο. Τούτο σημαίνει απλώς ότι το σκάνδαλο της απάτης με το κρέας και η παράνομη διακίνηση βρετανικού βοείου κρέατος διαρκούν εδώ και χρόνια και ότι το εύρος τους υπερβαίνει κατά πολύ τις μέχρι σήμερα εκτιμήσεις.

1. Γνώριζε η Επιτροπή, προτού δημοσιευθούν στον Τύπο, τις ως άνω πληροφορίες σχετικά με την παρουσία και τις εξαγωγές βρετανικού βοείου κρέατος στο Βέλγιο κατά το 1996; Εαν ναι, ποιά μέτρα έλαβε σχετικά; Εαν όχι, προτίθεται να παρέμβει ή όχι;

2. Πώς εξηγεί η Επιτροπή το γεγονός ότι χρειάσθηκε ένας χρόνος αφούτου συνέβησαν τα προαναφερθέντα, για να ληφθούν μέτρα κατά της ενεχόμενης επιχείρησης του Zele, ήτοι μετά την ανακάλυψη νέου φορτίου βρετανικού βοείου κρέατος προοριζόμενου για τη Λευκορωσία;

3. Διαθέτει η Επιτροπή τον πίνακα των αδειών εξαγωγής προς τρίτες χώρες, που χορηγήθηκαν στην εν λόγω επιχείρηση, η οποία συν τοις άλλοις εισέπραξε τις επιστροφές κατά την εξαγωγή, καθώς και εάν θα μπορούσε να διαβιβάσει στον συντάκτη της ερωτήσεως τον εν λόγω πίνακα διευκρινίζοντας τις ποσότητες εξαχθέντος κρέατος, τις εγκριθείσες ή καταβληθείσες επιστροφές κατά την εξαγωγή, καθώς και τον τόπο προορισμού και τον παραλήπτη;

4. Με ποιόν τρόπο προτίθεται εν γένει η Επιτροπή να διευθετήσει το σκάνδαλο της απάτης με το κρέας, ώστε να τεθεί τέρμα στις παράνομες εξαγωγές βρετανικού βοείου κρέατος;

Απάντηση της κας Bonino εξ ονόματος της Επιτροπής (6 Φεβρουαρίου 1998)

Πρέπει κατ' αρχάς να επισημανθεί ότι η πλήρης απαγόρευση αποστολής βοδινού κρέατος από το Ηνωμένο Βασίλειο στα άλλα κράτη μέλη και τις τρίτες χώρες τέθηκε σε ισχύ μόνο με την απόφαση 96/239/ΕΟΚ της 27ης Μαρτίου 1996 που αφορά ορισμένα έκτακτα μέτρα για την προστασία από την σπογγώδη εγκεφαλοπάθεια των βοοειδών. Όλα τα βρετανικά κρέατα που είχαν σταλεί προηγουμένως δεν αποτελούσαν αντικείμενο του εμπάργκο.

Βάσει αυτών των δεδομένων, η Επιτροπή μπορεί να απαντήσει στις ερωτήσεις του κυρίου βουλευτή.

1. Η απάντηση είναι αρνητική. Ωστόσο, βάσει των σημερινών πληροφοριών, η Επιτροπή δεν διαθέτει στοιχεία που αποδεικνύουν ότι τα εν λόγω κρέατα εισήχθησαν στο Βέλγιο μετά την επιβολή του εμπάργκο.

2. Σύμφωνα με τις πληροφορίες που διαθέτει η Επιτροπή, τα φορτία που προορίζονταν για το Ζαΐρ και τη Λευκορωσία δεν παραβίασαν το εμπάργκο.

Οι βελγικές αρχές γνωστοποίησαν στην Επιτροπή τα μέσα που έλαβαν για την αναφερόμενη επιχείρηση. Τα μέτρα αυτά περιλαμβάνουν την απόφαση της 25ης Αυγούστου 1997 για τον αποκλεισμό όσον αφορά το βόειο κρέας που προέρχεται από αυτήν την επιχείρηση ύστερα από παρατυπίες όσον αφορά την υγειονομική νομοθεσία του Βελγίου, την άρση αυτού του αποκλεισμού ύστερα από έρευνα που πραγματοποιήθηκε, και τη χορήγηση νέας άδειας στις 17 Νοεμβρίου 1997 με συνεχή εφαρμογή κτηνιατρικού ελέγχου.

3. Η Ευρωπαϊκή νομοθεσία δεν προβλέπει ότι η Επιτροπή διαθέτει καταστάσεις των αδειών που αποτελούν, στην προκειμένη περίπτωση, αρμοδιότητα των εθνικών αρχών.

4. Η Επιτροπή επιθυμεί να υπενθυμίσει στον κύριο βουλευτή ότι τα πρόσφατα γεγονότα φανέρωσαν κυρίως τις ανεπάρκειες των ελέγχων που πραγματοποιούν τα κράτη μέλη. Ωστόσο η Επιτροπή παρακολουθεί συνεχώς την εξέλιξη επί τόπου, κυρίως μέσω των εκθέσεων των υπηρεσιών ελέγχου και δεν παραλείπει να προτείνει τις αναγκαίες νομοθετικές προσαρμογές κάθε φορά που το κρίνει χρήσιμο.